runetrust/blame-folketinget-dk huggingface dataset:
Villy Søvndal (SF), 2003-02-19:
Men det er jo, synes jeg, også en meget stor bekræftelse fra statsministerens side af, at han i virkeligheden nu argumenterer for den fransk-tyske linje, nemlig at våbeninspektørerne skal have den tid, de skal have, i modsætning til Bush og Blair, der hele tiden går rundt med udtryk som, at tiden er ved at rinde ud, og derfor vil de ikke give den fornødne tid. Jeg vil spørge statsministeren: Hvis der nu sker det, næste gang våbeninspektørerne afrapporterer, nemlig den 1. marts, at de beder om mere tid, og den amerikanske regering går ind og kortslutter processen og ikke vil give mere tid, vil der så fra statsministerens side lyde en meget skarp fordømmelse af den amerikanske og engelske linje, fordi man ikke gav den fornødne tid, hvis altså USA går ind og kortslutter den proces?
Ester Larsen (V), 2001-10-11:
Derfor ønsker Venstre lovgivningen ændret, og jeg kan oplyse, at det gør CD, som ikke kunne være til stede i dag, også. Så vil jeg godt lige gøre opmærksom på, at i Græsted-Gilleleje Kommune fungerer udlicitering af hjemmehjælp og hjemmesygepleje nu på andet år, og ordningen fungerer totalt uden klager over sygeplejerskernes ansættelsesforhold.
Meta Fuglsang (SF), 2011-05-06:
Når der snakkes om et Danmark, hvor man skal kunne bo i hele landet med et rimeligt serviceniveau, med en rimelig tilgang til de ydelser, som med rimelighed kan forventes, så er der somme tider lidt langt til virkeligheden fra de papirer, vi ser herfra. Virkeligheden er, at der er dele af Danmark, som man kan kalde Udkantsdanmark, og jeg har hørt mere et charmerende udtryk som Vandkantsdanmark.
Christoffer Aagaard Melson (V), 2020-11-04:
Synes ministeren virkelig, det er rimeligt, at vi ikke gør mere, altså at vi faktisk gør mindre ved at fjerne den her bredbåndspulje, altså det håb, som den her gruppe adresser, som bare i år har søgt, har for at få ordentligt internet de næste mange år?
Kim Andersen (V), 2003-05-22:
Det har vi gjort, efter at vi partierne imellem har været igennem mange måneder med intense drøftelser om fremtidens energipolitik i forhold til konkurrencedygtighed, markedsorientering, liberalisering, i forhold til vores klimaforpligtelser, energiens betydning for miljøet, forbrugerbeskyttelse, salg af kommunale elforsyningsvirksomheder og meget, meget andet.
Henrik Dahl (LA), 2021-03-16:
Jeg synes, at indtil videre er et af vigtigste indlæg i den debat, vi har haft, kommet fra kulturministeren, og det er den her diskussion om, hvordan et kunstakademi er bundet til håndværk, det er bundet til kendskab til materialer, det er bundet til kendskab til traditioner inden for de forskellige kunstarter, og det er jeg sådan set enig med kulturministeren i.
Finn Sørensen (EL), 2014-04-10:
Jeg synes, det er ret besynderligt, at ordføreren vil fastholde et system, hvor man risikerer at smide penge ud ad vinduet til nogle private jobaktører, hvis kvaliteter vi jo har fået demonstreret adskillige eksempler på nok ikke lever op til de krav, vi normalt stiller, når vi skal bruge penge fra det offentlige.
Rosa Lund (EL), 2018-03-13:
Vi er enige i, at det er fuldstændig afgørende at beskytte de mennesker, vi har sat til at udføre det vigtige arbejde i vores fængsler, og vi har hæftet os ved, at den delvise anonymisering af fængselsbetjente kan fraviges i sager, hvor den vil være problematisk for forsvaret af tiltalte.
Carl Valentin (SF), 2020-12-10:
Og hvis man ønsker bedre forbrugeroplysning i Danmark, må man altså gå andre veje, og så må Dansk Folkeparti og Nye Borgerlige og andre partier, som er meget optaget af det, jo lægge deres energi i at prøve at se på, hvordan vi kan sikre noget forbrugeroplysning, som ikke er en decideret mærkningsordning, for så kan det godt være, at Socialistisk Folkeparti bakker op om det, hvis vi synes, det er indrettet på en fornuftig måde.
Frank Aaen (EL), 2001-04-26:
Det er en fagligt uddannet person, som samarbejder med de andre grupper i kommunen, som har et kollegialt fællesskab, og som sammen med kollegerne diskuterer, i hvert fald hvis det er en god kommune, hvad fru Jensen har brug for, hvad hr. Pedersen har brug for, og som hele tiden også er det, vi kan kalde tryghedsøjne, kommunens øjne ude, ikke til kontrol, men til at være opmærksom: »Prøv nu at se, nu er hun lige kommet hjem fra hospitalet, nu skal der mere hjælp«, »nu er han blevet lidt ringere, nu skal han have mere hjælp«, »nu er rekonvalescensen overstået, nu behøver vi ikke så meget hjælp«, hele tiden at kunne tilpasse og afpasse ud fra, hvad den ældre har brug for, og ikke ud fra et eller andet skema og ikke ud fra en kontrakt, der er lavet af et privat firma.
Hans Kristian Skibby (DF), 2011-04-07:
Hvis man, sådan som Enhedslisten foreslår, bare bevidstløst kører derudad og holder de private virksomheder udenfor, får man jo aldrig nogen sinde de value for money-effekter frem i lyset, så man kan se, hvad varen koster, hvad det her koster for kommunens borgere, og om man eventuelt kan udnytte ressourcerne bedre.
Pernille Frahm (SF), 2007-05-29:
Men det, at de har været prøvet sidste år, og at det gik godt sidste år, er jo ikke noget argument for, at man ikke gør sig nogen overvejelser om, hvordan man sikrer, at den kæmpe energiopladning, der skal til fra både lærere og elever for at mande sig op til de her afgangsprøver, i hvert fald har en chance for at blive udnyttet til noget fornuftigt i tilfælde af problemer.
Lene Espersen (KF), 2007-05-10:
Frem for at vi nu begynder at skændes med hinanden og tale os fra hinanden, så synes jeg bare, at de mange partier, der står bag beslutningsforslaget, skal glæde sig over, at man nu har fået regeringens ansvarlige minister til at nedsætte en arbejdsgruppe, der arbejder konkret både med de her forslag, med Dyrenes Beskyttelses rigtig gode initiativer og med landbrugets egne initiativer, og sørger for, at der kommer lovgivning i næste samling.
Peter Skaarup (DF), 2020-10-08:
Men, statsminister, ville det da ikke være bedre, hvis vi lavede et zoneforbud, hvor dem, der er kriminelle – dem, der har lavet noget, vi ikke kan lide, altså bandemedlemmer, nogle, der står og sælger hash – fik et zoneforbud, i stedet for at vi rammer den ældre dame, der har brug for at sidde på bænken eller parkere en bil på parkeringspladsen.
Brian Mikkelsen (KF), 2018-04-24:
Hvis man virkelig vil have en fri konkurrence på betalingskortområdet og også på valutaområdet, hvor der er en rivende udvikling – altså, med hensyn til hvad der bliver udviklet af nye digitale tjenester i Danmark, har vi jo set, hvad MobilePay betydet, og hvad der ellers er af nye tjenester, som udvikles – bliver det jo skabt med det formål at få mere konkurrence, og det presser priserne ned.
Andreas Steenberg (RV), 2018-02-20:
Og derfor er vi ligesom alle andre partier også positive over for at indføre det her direktiv, så vi også kan beskytte os selv på transportområdet. Men vi er – ligesom en lang række ordførere også har givet udtryk for – kritiske over for den implementeringsform, regeringen har valgt, hvor man lægger opgaven under Forsvarets Efterretningstjeneste, som er undtaget fra databeskyttelsesloven, og derfor er vi usikre på og tvivlende over for, om borgernes databeskyttelse bliver håndhævet tilstrækkeligt i forhold til det her.
Mikkel Bjørn (DF), 2025-03-13:
Jeg kunne næsten forstå på SF's ordfører, at man syntes, det var positivt, at domstolene havde begået aktivisme på det område, og der er jeg bare nysgerrig på: Er man i SF egentlig tilhænger af magtens tredeling, og mener man dermed, at domstolene skal blande sig udenom og ikke være aktivistiske i den politiske debat?
Lene Espersen (KF), 2005-04-21:
Jeg henviste i den forbindelse til, at Rigsadvokaten havde gennemført en meget grundig undersøgelse af spørgsmålet om opløsning af Hizb-ut-Tahrir, og at Rigsadvokaten i en redegørelse fra januar 2004 havde konkluderet, at der ikke var grundlag for at søge Hizb-ut-Tahrir opløst ved dom, da der ikke ville kunne føres det fornødne bevis for, at betingelserne for opløsning af foreningen var opfyldt.
Zenia Stampe (RV), 2021-05-12:
Det kan selvfølgelig også være en god ting, og det er også blevet nævnt heroppe, at det så kunne være en plan B, hvis man som ung landmand ikke har råd til at gå ud at købe de her meget dyre jorder; så kan man leje sig til jorden, og det vil vi selvfølgelig også gerne være med til at se på.
Morten Østergaard (RV), 2015-04-28:
Jeg synes, at man, når man har fulgt debatten her over nogle timer, jo så klart får opfattelsen af, at det moderne kontanthjælpsloft er sådan en slags Kraka-test af den borgerlige opposition, for her har vi virkelig fået syn for sagen, i forhold til at det jo henstår helt i det uvisse, hvad et sådant moderne kontanthjælpsloft består af.
Josephine Fock (ALT), 2017-12-19:
Vi har sagt nej til at modtage kvoteflygtninge i 2016 og 2017, og nu har vi fået en ordning, som vi tredjebehandler i morgen, som gør, at ministeren selv enerådigt kan vurdere, om hun synes, der skal flere kvoteflygtninge til Danmark.
Pernille Vermund (NB), 2021-05-20:
I dag forgylder vi de få på bekostning af de mange, typisk unge, stærke mænd, som drives igennem en skærsild af menneskesmuglere hen over Middelhavet og op gennem Europa på bekostning af kvinder, børn og ældre, som sidder tilbage i lejrene, og som ikke får hjælp, fordi vi prioriterer at bruge midlerne på de få, der kommer herop.
Lene Espersen (KF), 2003-03-18:
Efter de gældende bestemmelser i retsplejeloven kan der, hvis de andre betingelser i øvrigt er opfyldt, eksempelvis foretages telefonaflytning i sager, hvor der kan blive tale om straf på fængsel i 6 år eller derover, eller hvor en af de bestemmelser, der er opregnet i retsplejeloven, er overtrådt, eksempelvis hvis der er tale om en sag om børnepornografi.
Kristen Touborg (SF), 2000-05-26:
Den nuværende fødevareminister udtalte få dage før sin tiltræden som fødevareminister i en kronik i Fyens Stiftstidende den 20. februar 2000: »Forbrugerne har ikke brug for luskeri, sådan som det skete, da reglerne om medicinrester i mad blev lavet om fra at være et totalt forbud til at tillade en vis mængde rester. Der er selvfølgelig ingen, der tror på, at den ændring er med til at give os renere fødevarer, og det hjælper ikke, at fødevareministeren gentager sin påstand om det modsatte.
Preben Bang Henriksen (V), 2021-05-27:
Om det så skal skrives ind i en lov og i hvilken lov og med hvilken tekst, vil jeg ikke stå og tage stilling til her, men jeg kan hvert fald sige, at vi vil medvirke positivt til, at det kommer til at stå klare re for de offentligt ansatte, at de har den pågældende ytringsfrihed.
Merete Riisager (LA), 2012-10-23:
Dengang jeg for første gang fik et job i en privat virksomhed og stod der med min kop kaffe og kiggede ud over vandet og var rigtig glad, tænkte jeg: Jamen alle kvinder har lyst til at gøre det her, alle kvinder har lyst til at tage et jakkesæt på og drøne derudad med karrieren.
Tina Nedergaard (V), 2011-02-23:
Jeg er faktisk også meget interesseret i, at vi i øvrigt får afbureaukratiseret processen, for det, jeg også kan sige at jeg selv hæfter mig lidt ved, er faktisk ministerens ret vidtgående beføjelser i forhold til godkendelse af uddannelser, som jeg ikke selv finder nødvendigvis er så hensigtsmæssig, for det er meget kompliceret som lægmand – lægkvinde, eller hvad det hedder – at få en sag op fra ministeriet, hvor der er forskellige samfundshensyn, der er taget højde for med hensyn til en uddannelse, og så træffe beslutning på baggrund af det.
Karen Ellemann (V), 2021-02-10:
Noget af det, som kendetegner, i hvert fald historisk set, dansk udviklingspolitik, er lige præcis den her realisme, men jo også en risikovillighed og også evnen til rent faktisk at sætte nogle konkrete tematikker på dagsordenen og med dem sådan set også arbejde med nogle konkrete målsætninger – altså eksempelvis hvor mange mødredødelighedstilfælde vi sådan set vil bidrage til at få nedbragt, fordi det alt andet lige er nogle specifikke områder, hvor der er utrolig meget arbejde at gøre.
Peter Skaarup (DF), 2009-05-26:
Altså, hvis det er stressende at være med i en bande, hvis der kommer nogen, hver gang man tjener nogle penge, og spørger, hvor man har de penge fra, hvis der kommer nogen, hver gang man køber en svensk indregistreret bil til 1 mio. kr., og spørger, hvor man har de penge fra, hvis det hele tiden er sådan, at man er jaget vildt som bandemedlem, fordi man laver kriminalitet, tror jeg, at det har en præventiv effekt.
Merete Behrndt (FP), 1999-02-03:
Vi er da også glade for, at der er anden skole i Helsingør, der skal betale ca. 28.000 kr. tilbage. Men det rejser nogle nye spørgsmål: Hvorfor er der forskel i den måde, sagerne behandles på, når det er det samme, disse skoler har gjort forkert?
Marianne Jelved (RV), 2008-02-26:
I hvert fald bliver det nu muligt at ændre reglerne for modregning af SU ved at sige, at i virkeligheden kan vi logisk nøjes med at tale om modregningsregler i det, man kalder uddannelsesperioden, og lade være med at regne den tid, der gik, inden man startede uddannelsen, og den tid, der går, efter at man er færdig med uddannelsen, med.
Ester Larsen (V), 2002-01-23:
Og så er situationen jo den, at hvis der den 1. juli er mere end 2 måneders ventetid, får alle ret til at tage pengene med sig til en stæroperation og andet. Så vil jeg gerne spørge fru Birthe Skaarup, om ikke fru Birthe Skaarup kan bekræfte, at privathospitaler i Danmark har en forsikringsordning, der er på niveau med Patientforsikringen?
Morten Homann (SF), 2002-04-17:
Jeg kunne forstå, at regeringens egne drøftelser om sammensætningen af finansloven for 2003 allerede er gået i gang, og i den forbindelse kunne det være interessant at høre, om de overvejelser har udmøntet sig i, at tilvejebringelse af kapitalgrundlaget indgår i regeringens videre drøftelser om finansloven for 2003.
Anna Falkenberg (SP), 2023-05-12:
Og jeg er enig med fru Aaja Chemnitz i, at man kan høre, at ordføreren kommer fra Færøerne og har et kendskab til Færøerne, og det synes jeg er rigtig, rigtig vigtigt, og det kan man godt se i den politik, som ordføreren også har i sin tale i dag.
Erik Christensen (S), 2016-01-26:
Vi er generelt imod at hæve hastigheden på landevejene skråstreg hovedvejene, fordi vi ved, at fart er medvirkende årsag til over halvdelen af alle trafikdrab, og vi kan se i statistikkerne, at landevejene skråstreg hovedvejene er overrepræsenteret i statistikkerne over de alvorligste uheld.
Pernille Skipper (EL), 2016-04-29:
Jeg vil da i hvert fald håbe, at ministeren enten lytter, eller at man får opsagt forliget, og at det i øvrigt bliver mere end bare symbolske smårettelser, som da man f.eks. forsøgte at sige, at Ombudsmanden skulle evaluere loven, hvorimod Ombudsmanden selvfølgelig kun skal vurdere, om den bliver overholdt.
Susanne Eilersen (DF), 2019-04-02:
Jeg kan lige nævne, at Dansk Folkeparti også fik indført det her med bindende folkeafstemninger ude i byrådene, hvilket vi desværre ikke har set så meget af endnu, men det er en opfordring til, at byrødderne presser lidt på for at få lavet de her afstemninger, for jeg mener, at ved at inddrage borgerne i politik, får vi altså også en mere levende debat, også især for at holde fast i mange af de unge mennesker til at tage del i demokratiet.
Peter Hummelgaard (S), 2025-12-02:
Hvis man mener, at det krænker privatlivet, at der samkøres data, som gør, at politiet hurtigere og tidligere vil kunne udpensle, at her er der en person af væsentlig interesse, fordi vedkommende f.eks. kommer fra en kriminel familieklan, skal man jo lade være med at foreslå det, eller også skal man affinde sig med, at kriminelle familieklaner har gode vilkår for at udøve kriminalitet af hensyn til privatlivets fred.
Jens Henrik Thulesen Dahl (DD), 2023-11-10:
Danmarksdemokraterne støtter forslaget, både fordi det er fornuftigt i et samfundsøkonomisk perspektiv, da det vil kunne forebygge indlæggelser og følgesygdomme, hvis flere mennesker med insulinkrævende diabetes får adgang til teknologien, og fordi flere borgere med diabetes vil opleve tryghed og bedre livskvalitet, fordi de ikke skal prikke sig selv i fingeren for at måle blodsukkeret flere gange i døgnet, men nemt kan monitorere deres blodsukker med data fra sensoren.
Line Barfod (EL), 2004-10-22:
Jeg kan ikke lade være med at sige, at jeg godt kan forstå, at man med de konstante ressortomlægninger, som denne her regering foretager, har behov for noget regelforenkling, så man ikke hele tiden skal finde nogle nye, der skal udstede regler, hver gang man flytter rundt på områder, efter hvordan det nu lige politisk passer.
Frank Jensen (S), 1999-05-18:
Det forudsætter som udgangspunkt, at kontakten med barnet har været afbrudt i 7-8 år. Hvis barnet er fyldt 12 år, skal barnet også give samtykke til det, og hvis barnet i øvrigt har en modenhed, der tilsiger, at barnet har en holdning til det, også selv om barnet er under 12 år, ja, så skal barnets holdning også lægges til grund.
Bjarne Laustsen (S), 2003-12-17:
Der er bestemte regler for overførsel af uforbrugte midler fra det ene år til det andet, og især den pulje på 50 mio. kr., som der faktisk ikke er blevet brugt noget af, fordi bekendtgørelsen var udformet forkert, håber jeg vi kan få en snak om til næste år.
Niels Helveg Petersen (RV), 2003-11-07:
Jeg vil gerne slutte med at sige, at der har været meningsforskelle i dagens løb, og det er naturligt nok, men det overvejende indtryk af dagens debat er jo, at der er stor enighed i salen her om de hovedsynspunkter, som man må anlægge på konflikten her og nu.
Marlene B. Lorentzen (RV), 2011-11-22:
Det er måske ikke de valg, der har den største valgdeltagelse, men måske netop derfor er det vigtigt hele tiden at se på, om loven kan ændres, så den demokratiske handling smidiggøres, og det kan forhåbentlig føre til, at endnu flere borgere ønsker at gøre brug af den her demokratiske rettighed.
Line Barfod (EL), 2002-12-06:
Det ville f.eks. betyde, at en enlig folkepensionist kunne få over 3.000 kr. mere, at en førtidspensionist kunne få mellem 3.000 kr. og 5.000 kr. mere, og at en på dagpenge ville kunne få 5.000 kr. mere. Jeg vil godt høre, hvor længe Venstre har tænkt sig at fortsætte med at tage fra dem, der har mindst.
Torben Hansen (S), 2006-10-12:
Jeg synes da, det er fint, at der således bliver åbnet op, for den her lovgivning gælder jo kun de fem store byer, og rent faktisk gør eksempelvis Trekantområdet i deres høringssvar opmærksom på, at de også gerne ville have mulighed for at indføre de her miljøzoner.
Rosa Lund (EL), 2019-01-24:
Det er et kæmpestort lovforslag, som betyder kæmpestore ændringer for rigtig mange mennesker, som bor i det her land, og det er derfor, jeg ikke kan forstå, hvorfor man så gerne vil have det hastet igennem, så det vil jeg i hvert fald gerne høre nogle ærlige svar på.
Lars Christian Lilleholt (V), 2008-04-04:
I Venstre er vi varme tilhængere af biobrændstoffer, det er en kendt sag, men det er også afgørende for os, at de biobrændstoffer, som vi i Danmark fra 2010 pålægger selskaberne at iblande, skal være biobrændstoffer, der miljømæssigt og energimæssigt er bæredygtige.
Marlene Harpsøe (DD), 2025-05-20:
Det vil styrke fundamentet for uddannelser i hele landet og for, at man kan tage uddannelse tæt på, hvor man bor, og forhåbentlig vil den samlede aftale på sigt gøre det mere attraktivt for at tage de her uddannelser, for vi har brug for dygtige, fagligt kompetente mennesker, hvis ældreplejen skal løftes.
Morten Messerschmidt (DF), 2023-02-07:
Vi talte jo i valgkampen om det her med at få lagt et loft over pensionsalderen, som jeg tror er enormt vigtigt, i hvert fald for nogle grupper, som kan se frem til først at kunne trække sig tilbage, når de bliver 72-73 år, endog folk, der har sådan fysisk hårdt krævende jobs.
Morten Østergaard (RV), 2004-01-30:
Regeringen har jo stort set fra sine første dage drevet heksejagt på anderledes tænkende i råd og nævn, og man kan, synes jeg, med rette frygte, at der i statslige organisationer og også i råd og nævn måske ikke eksisterer sådan en kultur i dag, som man fornemmer kunne ligge i forslagsstillernes intentioner.
Kirsten Brosbøl (S), 2015-05-21:
Derfor har regeringen sikret, at kommunerne laver klimatilpasningsplaner, og som en del af klimatilpasningsindsatsen åbnede regeringen i 2013 op for, at spildevandsselskaberne via spildevandstaksterne kan finansiere ændringer af vandløbene, så de kan give mere plads til opmagasinering af vand, hvis vandmængden alternativt ville havne i byen og oversvømme byens kloaker.
Alex Vanopslagh (LA), 2019-11-19:
Jamen undskyld mig, det er jo simpelt hen et idéløst og fattigt svar, når Socialdemokratiet siger, at det eneste svar, der er på udfordringerne med, at børn, der lider under at have forældre, der ikke er i arbejde, og som ikke evner at prioritere det, der er vigtigt for børnene, er at give dem flere penge.
Per Clausen (EL), 2010-05-20:
Det tredje, jeg vil sige, er, at man ikke skal være i tvivl om, at det er Enhedslistens grundopfattelse, at de investeringer, der skal laves i transport i fremtiden i Danmark, når det handler om transporten af mennesker, skal være investeringer i kollektiv trafik – og der, hvor det overhovedet har nogen relevans, i jernbane og togdrift.
Kristian Thulesen Dahl (DF), 2010-09-07:
Der synes jeg, at én ting er diskussionen om penge, men en anden diskussion, som jeg så har sat på dagsordenen her, drejer sig om, om vi baserer vores folkeskole tilstrækkeligt på faglighed, og det er i hvert fald et af de input, vi gerne fra Dansk Folkepartis side vil give til den videre debat om folkeskolen.
Karsten Lauritzen (V), 2009-12-04:
Og kunne det tænkes, at grunden til, at man er imod forslaget fra Enhedslistens side, udelukkende er, at det er et forslag fra Venstre og Konservative støttet af Dansk Folkeparti, og at Enhedslisten har en erklæret politik om at være imod alt, hvad disse partier foreslår på udlændinge- og integrationsområdet, uanset hvor fornuftigt det måtte være?
Frank Aaen (EL), 2000-09-07:
Her er Socialdemokratiet nødt til at tage det seriøst, at det er en melding fra Enhedslisten, at hvis der ikke kommer nogle løsninger, hvis der ikke er nogle forbedringer for de grupper her, der er dårligst stillede i samfundet, så bliver der overhovedet ingen aftale med Enhedslisten.
Carsten Kissmeyer (V), 2021-02-25:
Når vi har kigget lidt på de der erstatningsting og på, hvordan folk får erstatning, er det nogle gange sådan, at når man havner i en retssag, kan det faktisk være ganske voldsomme omkostninger, der falder til den enkelte, hvis man vil forsøge at få sin ret, og der mener vi, at i den praksis, vi har set, er der ikke fuld kompensation, slet ikke.
Mads Rørvig (V), 2015-01-28:
Jo, men det er da ret interessant, at man har forpligtet sig på at bruge 28,5 mia. kr., når det, vi kan konstatere i dag, som der også har været skrevet om i pressen, og som vismænd og andre bakker op, er, at der ikke er 28,5 mia. kr.
Aki-Matilda Høegh-Dam (SIU), 2023-05-31:
Hvis man bare kigger på Siumuts målsætninger, har vi jo de sidste mange år arbejdet for ikke bare at skabe bæredygtig energi, men bæredygtig vedvarende energi, altså ikke blot vindmøller, der måske lige pludselig kan stoppe, men noget, der er vedvarende uanset hvad.
Frank Jensen (S), 2002-11-06:
Statsministeren har jo oplyst om forløbet, at der var møde i regeringens Sikkerhedsudvalg sent tirsdag aften, og nu siger ministeren her i dag, at der ikke er nogen politisk involvering i beslutningen om at anholde Sakajev natten mellem tirsdag og onsdag kl. 02.17.
Mette Frederiksen (S), 2015-04-09:
Derfor vil min opfordring, hvad det punkt angår, være, at vi kigger på den samlede straffesagskæde i fællesskab og ser på, hvordan vi i det hele taget kan få nedbragt sagsbehandlingstiderne både af hensyn til ofrene og dermed i virkeligheden også det øvrige samfund, men faktisk også af hensyn til gerningsmændene eller de formodede gerningsmænd, for der kan være nogle, der er uskyldige, som selvfølgelig skal have deres sager afgjort hurtigt, så de kan komme videre med deres liv.
Svend Auken (S), 2001-02-21:
Jeg vil gerne først sige til spørgeren, at regeringen er glad for den aftale, vi i sin tid indgik med spørgeren og hans parti og andre partier her i Folketinget i forbindelse med den lovgivning, som spørgeren stiller spørgsmål om, og vi er indstillet på hundrede procent at leve op til de forpligtelser, som den aftale giver os.